DOD เลื่อนประชุมผถห.เลี่ยงโควิด ชงบอร์ดปันผลระหว่างกาล 0.35 บ. 23 เม.ย.นี้
DOD เลื่อนประชุมผถห.เลี่ยงโควิด ชงบอร์ดปันผลระหว่างกาล 0.35 บ. 23 เม.ย.นี้ ย้ำออเดร์เจลล้างมือ-สเปรย์แอลกอฮอล์พุ่ง คาดดันผลงานครึ่งปีแรกโตกระโดด
DOD เลื่อนประชุมผถห.เลี่ยงโควิด ชงบอร์ดปันผลระหว่างกาล 0.35 บ. 23 เม.ย.นี้ ย้ำออเดร์เจลล้างมือ-สเปรย์แอลกอฮอล์พุ่ง คาดดันผลงานครึ่งปีแรกโตกระโดด
10 เม.ย. 2563

นางสาวสุวารินทร์ ก้อนทอง รักษาการประธานเจ้าหน้าที่ฝ่ายการเงิน บริษัท ดีโอดี ไบโอเทค จำกัด (มหาชน) หรือ DOD เปิดเผยว่า ที่ประชุมคณะกรรมการบริษัทฯ มีมติอนุมัติเลื่อนวัน และวาระการประชุมสามัญผู้ถือหุ้นออกไปอย่างไม่มีกำหนด จากเดิมที่กำหนดไว้ในวันที่ 23 เมษายน 2563 โดยบริษัทฯ จะพิจารณากำหนดวันประชุมสามัญผู้ถือหุ้นที่เหมาะสมใหม่ เมื่อสถานการณ์การแพร่ระบาดของเชื้อไวรัส COVID-19 คลี่คลายหรือสิ้นสุดลง
ขณะเดียวกัน เพื่อไม่ให้สิทธิการรับเงินปันผลของผู้ถือหุ้น ได้รับผลกระทบจากการเลื่อนการประชุมดังกล่าว คณะกรรมการบริษัทฯ ได้มีมติให้มีการจ่ายเงินปันผลระหว่างกาล ทดแทนการเสนอจ่ายเงินปันผลประจำปี 2562 พร้อมเรียกประชุมคณะกรรมการบริษัทฯ ในวันที่ 23 เมษายน 2563 เพื่อพิจารณาอนุมัติการจ่ายเงินปันผลระหว่างกาลในอัตราหุ้นละ 0.35 บาท โดยคงอัตราและวันกำหนดขึ้นเครื่องหมาย XD เดิม คือวันที่ 13 มีนาคม 2563 และกำหนดจ่ายเงินปันผลในวันที่ 20 พฤษภาคม 2563 ตามมติเดิมที่ได้มีการแจ้งข่าวการจัดประชุมสามัญผู้ถือหุ้นประจําปี 2563 เมื่อวันที่ 26 กุมภาพันธ์ 2563 ที่ผ่านมา
ทั้งนี้ ในส่วนของแผนการดำเนินงานบริษัทฯนั้น หลังจากที่บริษัทฯได้รับออเดอร์ ในการผลิตแอลกอฮอล์เจลล้างมือ และ สเปรย์แอลกอฮอล์ เข้ามาอย่างต่อเนื่อง ส่งผลให้บริษัท พีซีซีเอ แล็บบอราเทอรี่ จำกัด (PCCA) ซึ่งเป็นบริษัทลูก ต้องเพิ่มไลน์การผลิตเพื่อผลิตผลิตภัณฑ์ดังกล่าวให้ทันตามยอดออเดอร์ที่เข้ามาทุกวัน จากปัจจุบันที่ PCCA มีกำลังการผลิตเฉลี่ย 200,000 ขวดต่อวัน เพิ่มขึ้นเป็น 500,000 ขวดต่อวัน ซึ่งจากยอดออเดอร์ที่เข้ามาตั้งแต่ 2-3 เดือนเป็นระยะติดต่อกัน ส่งผลให้บริษัทฯมั่นใจว่า แนวโน้ม ผลการดำเนินงานของ DOD ในครึ่งปีแรกของปีนี้ บริษัทฯมีแนวโน้มอัตราการเติบโตของรายได้เพิ่มขึ้น แบบก้าวกระโดด เมื่อเทียบกับในช่วงกันของปีก่อน ที่มีรายได้ 251.53 ล้านบาท